Jyväskylän yliopiston tutkimuksesta selviää, kuinka miehet jyräävät naiset työelämässä.

Koulutuksen tutkimuslaitoksella on tarkasteltu korkeakoulusta valmistuneiden miesten ja naisten työnhakua, työttömyyttä ja sijoittumista työelämään. Tutkimukseen osallistui yli 2 000 teknilliseltä ja kaupalliselta alalta valmistunutta.

Miessukupuoli näyttää olevan jotenkin etu työelämässä. Päivi Vuorinen-Lampila, tutkija

Tutkija Päivi Vuorinen-Lampila hämmästyi omia tutkimustuloksiaan, sillä kaikilla käytetyillä mittareilla erot kääntyivät miesten hyväksi. Ura alkaa suuntautua miehillä ja naisilla jo heti valmistumishetkestä alkaen eri tavalla.

– Valmistumisvaiheessa miehillä on työpaikka naista useammin valmiina. Naiset ovat myös kolmen vuoden aikana valmistumisen jälkeen miehiä useammin työttöminä. Lisäksi miehet sijottuvat ylempiin asemiin kuin naiset, ja myös miesten työsuhteet ovat vakaampia. Tutkimuksesta ilmenee, kuinka miehet onnistuvat hankkimaan useammin vakituisen työpaikan, kun taas naisten on tyytyminen määräaikaisiin tai osa-aikatöihin.

Naisen kivinen tie huipulle johtuu asenteista

Esimerkiksi kauppatieteiden maisterin koulutuksella naiset ovat useammin assistentteina ja sihteereinä, kun taas miehet ovat sijoittuneet johtotehtäviin, joko keskijohtoon tai ylimpään johtoon.

Tutkimukseen osallistuneiden vastauksista ilmeni, kuinka monelle naiselle oli työpaikkahaastattelussa todettu, että hän sopisi hyvin sihteeriksi, mutta sellaista paikkaa ei ollut valitettavasti juuri silloin tarjolla.

Rekrytointitailanteissa naisilta myös usein udeltiin perheen perustamisaikeita, vaikka se ei ole laillista. Perhettä suunnittelevat naiset kokivat olevansa työpaikkahaastattelussa kalliita riskejä miehiin tai sinkkunaisiin verrattuina.

Vuorinen-Lampila kertoo, että epätasa-arvo johtuu monesta eri syystä.

Miehet palkataan suoraan johtotehtäviin ja naisia pyydetään aloittamaan kahvinkeitosta. Päivi Vuorinen-Lampila, tutkija

– Työelämässä näyttäisi olevan vielä paljon sellaisia asenteita, että miessukupuoli on siellä jotenkin etu ja naiset tulevat sitten jotenkin toissijaisina. Esimerkiksi eräs kauppatieteiden maisteri kertoi, että usein miehiä palkataan suoraan esimiehiksi ja johtajiksi ja sanotaan, että kyllä se kokemus ja työ sitten opettaa. Naiset taas saavat aloittaa työn kahvinkeitosta, ja sitä perustellaan sillä, että täytyy lähteä ihan alaportaalta ymmärtääkseen koko prosessin.

Isät useammin isyysvapaille

Tutkijan mielestä perhevapaiden kustannukset tulisi jakaa nykyistä tasapuolisemmin molempien vanhempien työnantajien kesken, jotta tasa-arvo pääsisi paremmin toteutumaan. Nyt kustannukset rasittavat enemmän naisia ja estävät heitä etemästä urilla.

Myös työelämän asenteissa olisi Vuorinen-Lampilan mukaan vielä paljon muuttamisen varaa. Työelämästä löytyy vielä paljon perinteistä ja pinttynytta ajatusmallia, jota ei välttämättä edes huomata.

Tutkija rokaisee myös naisia arvostamaan itseään enemmän.

– Me naiset voisimme olla rohkeampia ja valaa uskoa omaan osaamiseemme. En osaa sanoa nuoremmista, mutta ainakin minun ikäiseni naiset on vielä kasvatettu olemaan vaatimattomia ja nöyriä tyyliin, että olenhan minä jotain hyvää työtä tehnyt, mutta tiedä nyt näistä tuloksista ja omasta pätevyydestä, Vuorinen-Lampila kuvailee.